אורי רונן

אורי רונן (נולד ב-18 במאי 1988) הוא מוזיקאי ישראלי, זמר, מלחין, פזמונאי, מפיק, יוצר תוכן, מגיש פודקאסט וסולן להקת אורי רונן והפולק סטונרס.

 ביוגרפיה 
רונן גדל ביישוב בת חן, שבמועצה האזורית עמק חפר, בן זקונים לצד אח ואחות. למד בתיכון קריית חינוך ע"ש בן-גוריון שבעמק חפר. הוא שירת בצה"ל בחיל מודיעין השדה בין השנים 2007–2010. כשהשתחרר מצה"ל יצא רונן למסע חובק עולם, שנמשך כארבע שנים שבמהלכן כתב והלחין את רוב שיריו, שיופיעו בהמשך באלבום הבכורה שלו "Walk & Found".

 קריירה מוזיקלית 
בשנת 2014 החל את לימודיו במכללת ספיר במסלול תרבות, יצירה והפקה. בעקבות התואר עבר רונן להתגורר בשדרות והחל בשיתוף פעולה עם מוזיקאים ויוצרים מהמכללה. כמו כן הוציא באותה שנה את הסינגל הראשון שלו “Colorful Sparks” שזכה להשמעות בתחנת 88FM.

בשנת 2016 הוציא רונן את הסינגל "I Have a Friend" שיצא לאור בקליפ עצמאי שהופק על ידיו וע"י סטודנטים מהמסלול לקולונוע וטלוויזיה במכללת ספיר. באותה שנה הקים את להקתו "אורי רונן והפולק סטונרס". 
בשנת 2017 יצא הסינגל הראשון של הלהקה "The Land of No(r)way" בסגנון קאנטרי פולק.
בשנת 2018 נבחר רונן ביחד עם להקתו לחמם את להקות פול טראנק וג'יין בורדו. באותו קיץ הופיעה הלהקה בבמה המרכזית בפסטיבל הבלוז הראשון בשדרות שכמעט ובוטל בעקבות המצב הביטחוני. בסוף אותה השנה הודיע רונן שלהקתו תוציא לאור את אלבום הבכורה שלה בשנה שלאחר מכן.
בשנת 2019 הופיעה הלהקה בבמה המרכזית בפסטיבל סולם יעקב וסיימה בהצלחה קמפיין מימון המונים באתר הדסטארט. לקראת אותו פסטיבל, פרסמה הלהקה קליפ אנימציה חדש שכתב רונן בשיתוף עם נאור זנא שגם ביים. הקליפ הציג את הסינגל ״Walking Down the Mountain”, הראשון מתוך האלבום. באוקטובר של אותה שנה הוציאו רונן ולהקתו את אלבום הבכורה שלהם "Walk & Found". רונן הפיק ועיבד את כל שירי האלבום ביחד עם חברי הלהקה שגיא גולן (תופים), יעל מאייר (שירה וכלי הקשה), שי נמני (גיטרות), ליאורה לנדזבאום (שירה וצ'לו) ורותם לוי (בס). האלבום הוקלט באולפני Tonewood שבמושב גיאה ויצא בהפצה דיגיטלית תחת הלייבל Digistage. במאי 2024 הוציאה הלהקה את השיר "Burning Out", הראשון שלה מאז שחרור אלבום הבכורה. השיר נכתב בעקבות טבח שבעה באוקטובר הקליפ של השיר צולם בחורבות של גלריית בארי בה הלהקה הופיעה מספר פעמים במהלך השנים. רונן בחר להקדיש את השיר לתושבי העוטף. באוגוסט 2024 יצא השיר "חלונות פתוחים" מתוך הפרויקט המוזיקלי "מנגינות לשעת חירום 2" בו ביצע רונן דואט עם המוזיקאית והמפיקה אור אדרי, אשר כתבה אותו מתוך קטעים מיומנו האישי לאחר שפונה מקיבוץ אור הנר בעקבות מלחמת חרבות ברזל. השיר זכה ליחס חם בקרב הקהל ותחנות הרדיו, ולמעשה זהו השיר הראשון בו שר רונן בשפה העברית.

 ייצוג אמנים 
בעקבות אהבתו למוזיקה ולחיי הקהילה בעוטף עזה, פתח רונן ב-2018 עסק עצמאי שבו הוא מייצג מוזיקאים ולהקות דרומיות כגון שביט נוי ומאמא סוטרה, וגם נותן שירותי יח"צ, פגישות ייעוץ ובוקינג לאמני אינדי צעירים. מסוף שנת 2021 ובמהלך שנת 2022 הוא ניהל וייצג את הזמרת מיקה שדה.

 הופעה מהגיהנום 
בינואר 2021 השיק רונן בערוץ היוטיוב שלו ובפלטפורמות הסטרימינג את ההסכת "הופעה מהגיהנום". מוגש ביחד עם התסריטאי והמוזיקאי דניאל סלגניק, השניים מארחים מוזיקאים וקומיקאים שונים שמספרים על ההופעות הכי גרועות שלהם וסיפורים משעשעים שהם חוו במהלך הקריירה. החל משנת 2023 מגיש רונן את הפודקאסט לצד אביגיל קובארי, אור ליפל ועדי שיפר. הפרקים מצולמים ומוקלטים במכללת Just Music בתל אביב. משנת 2024 הפודקאסט משודר בגוף התקשורת רלוונט וביס פלוס. החל מספטמבר 2024 חזר רונן להפיק את הפודקאסט באופן עצמאי לאחר סגירת גוף התקשורת רלוונט.

 הערוץ הנוסטלגי של משפחת רונן 
ב-25 באוקטובר 2024 פתח רונן את הערוץ הנוסטלגי של משפחת רונן. הערוץ עלה לאוויר לאחר שהמיר קלטות וידאו ישנות של משפחתו וגילה עולם תוכן נוסטלגי רחב. תוכני הערוץ כוללים סרטוני וידאו ותצלומים משנות ה־90 וראשית שנות ה־2000, אשר עוברים דיגיטציה ועריכה יצירתית תוך שמירה על סגנון חזותי המזכיר קלטות VHS ותרבות הפופ הישראלית של אותן שנים. הערוץ זכה לחשיפה רחבה ברשתות החברתיות, והפך לפלטפורמה המעוררת עניין מחודש בתיעוד משפחתי ובתרבות נוסטלגית ישראלית.
ממוזער|245x245 פיקסלים|הזמר מוקי מתארח בהופעה מהגיהנום

 דיסקוגרפיה 
אלבומים

2019 - "Walk & Found"

סינגלים

 2014 - "Colorful Sparks"
 2016 - "I Have a Friend"
 2017 - "The Land of No(r)way"
 2018 - "Castles in the Air" (גרסת כיסוי לזמר הפולק דון מקלין)
 2019 - "Walking Down the Mountain"
 2019 - "Untouchable"
 2020 - "Night Light Window Stripes"
 2020 - "I Have a Friend (Live)"
 2021 - "Matilda" (גרסת כיסוי להרכב הבריטי אלט-ג'יי)
 2024 - "Burning Out"
 2024 - "The Land of No(r)way (Live)"
 2024 - "חלונות פתוחים" (מתוך אלבום האוסף "מנגינות לשעת חירום 2" בשיתוף עם המוזיקאית אור אדרי)

 קישורים חיצוניים 

 אורי רונן באתר יוטיוב
 האלבום Walk & Found באתר Digistage
 הופעה מהגיהנום ברשת החברתית פייסבוק
 הופעה מהגיהנום בספוטיפיי


 אורי רונן – I Have a Friend, באתר רעש
 ראיון בתוכנית "דיסקאבר" ברדיו קול יזרעאל
 ראיון בתוכנית "רוח דרומית" עם ניסים קינן ברשת ב'
 ראיון בפודקאסט "איזה קטע" עם הילה מגרלי ברדיו קול הנגב


הערות שוליים

קטגוריה:מוזיקאים ישראלים
קטגוריה:זמרים ישראלים
קטגוריה:מפיקים מוזיקליים ישראלים
קטגוריה:מלחינים ישראלים
קטגוריה:פזמונאים ישראלים
קטגוריה:מגישי פודקאסטים ישראלים
קטגוריה:בוגרי התיכון האזורי ע"ש בן-גוריון בעמק חפר
קטגוריה:בוגרי המכללה האקדמית ספיר
קטגוריה:שדרות: אישים
קטגוריה:מועצה אזורית עמק חפר: אישים
קטגוריה:יישובים קהילתיים: אישים
קטגוריה:ישראלים שנולדו ב-1988